
Personregister:

Familien Ask:

Selma Ask, 17 år

Georg Ask, Selmas bror

Kristine Ask, Selmas mor

Peder Ask, Selmas far

Maria og Svend Frogner, Selmas besteforeldre på morssiden

Frøken Hanssen, husholderske

 

Familien Hoff:

Magnus Hoff, 18 år

Anton Hoff, Magnus’ far

Oline Hoff, Magnus’ mor

Margreta Hoff, Magnus’ bestemor på farssiden

Fru Pedersen, husholderske

 

Andre:

Ester Solvang, Selmas venninne

Gunvor Myklebust, pike i Selmas klasse

Line Vetlesen, pike i Selmas klasse

Karen Lystrup, pike i Selmas klasse

Karl Vang, gutt i Selmas klasse

Petter Iversen, gutt i Selmas klasse

Josefine Møller, lærerinne

Herr Alexander, rektor

Henry Moan, Antons advokat

Martin, ansatt hos Anton

Gunvald Boye, ordfører i Oslo

Mathilde Boye, ordfører Boyes kone og Antons tidligere elskerinne

Frederik Friis, kollega av Peder Ask

Johannes, Georgs venn

Sissi Aubert, Peders tidligere kjæreste

Klara Haugland, Magnus’ tante på morssiden

Ingelill Haugland, Klaras datter

Othilde, Ingelills datter

Fru Schøn, bekjent av Oline

Otto Mosvik, fru Schøns bror


Slik sluttet forrige bok,
Fedrenes synder:

«Jeg er sent ute til en avtale, fru Ask, hvis det ikke var noe annet …» svarte han så rolig han klarte. Han skulle slett ikke gi henne sitt løfte om ikke å frekventere Selma, så langt ifra!

Fruen så mektig irritert ut nå og tok et skritt nærmere ham. Skulle hun fike til ham? Det kunne sannelig se ut som hun var kapabel til det.

«Jo, det er en ting til,» sa hun. «Si meg, har min mann besøkt din far i det siste?»

«Det vet jeg ikke,» svarte Magnus og fikk dårlig samvittighet for å lyve, selv om det var til denne urimelige fruen og derfor umulig å fortelle sannheten.

«Pøh! Du er akkurat som din far! En løgnhals! Men du kan hilse din far og si at jeg sannelig skal få slutt på det vennskapet en gang til! Peder har ikke godt av å omgås slike individer, han har vært helt på styr i det siste. Det er så jeg knapt kjenner ham igjen!»

Han visste ikke hva han skulle si nå heller, og tittet derfor på armbåndsuret. «Jeg er virkelig nødt til å gå, fru Ask.»

«Å, gå da bare, din rabagast. Men vit at jeg følger både deg og den hersens faren din med argusøyne. Dere slipper ikke unna!» Hun pustet tungt og holdt seg for brystet. Hun så virkelig ikke ut som hun var frisk, men var tvert imot enda blekere enn tidligere.

«Føler De Dem uvel, fru Ask?» sa han før han fikk tenkt seg om, men angret straks. Nå ville hun vel skjelle ham ut for det også.

«Jeg har aldri følt meg bedre!» sa hun imidlertid med insisterende stemme og strammet seg straks opp. «Pass heller på deg selv, unge mann. Som jeg sa, jeg følger med deg!»

«Jeg har intet å frykte, fru Ask. Ha en god ettermiddag.»

Han rygget et par skritt og tok en stor sving rundt henne. Idet han passerte henne, forventet han nesten at hun skulle gripe tak i ham, men hun rørte ham ikke, bare sto helt stille. Da han var kommet et par steg forbi henne, sukket hun imidlertid dypt, og før han visste ordet av det, hørte han et brått dunk mot bakken. Magnus snudde seg øyeblikkelig og stivnet da han oppdaget at fru Ask lå livløs på fortauet.

Drammen, onsdag 9. september 1931

Drosjesjåføren kom ilende til med en gang. Han så skrekkslagen ned på fru Ask og stilte seg bak Magnus som hadde satt seg ned på kne ved siden av henne.

«Hun virket helt fin da hun steg inn i bilen!» sa sjåføren og så ut som han var redd for at Magnus ville beskylde ham for noe. Magnus ristet forsiktig i fruen og la øret ned mot munnen hennes. Hun pustet, det var da i det minste noe.

«Klask til henne på kinnene!» sa sjåføren bak ham, og Magnus gjorde som han sa, uten nevneverdig resultat.

«Vi må få henne til hospitalet. Hjelp meg å løfte henne!» sa han til sjåføren. Han gikk med en gang over på fruens andre side, og sammen fikk de løftet henne opp fra bakken. Kroppen hennes var helt slapp og overraskende tung, men sjåføren var sterk, og sammen fikk de henne inn i bilens baksete og lagt henne over på siden.

«Det er viktig i tilfelle hun kaster opp,» sa sjåføren og så ut som bare tanken på et slikt utfall gjorde ham kvalm. Fru Ask gryntet svakt, men hun våknet ikke nå heller. Magnus syntes det var skummelt å se henne slik. Det var så han nesten ikke kjente henne igjen, for borte var det sinte ansiktsuttrykket hun hadde hatt bare minutter før, da de snakket sammen. Nå så det mildt og nesten vennlig ut i sin bevisstløshet. Han ble stående et par sekunder og betrakte henne før han lukket bildøren. Igjen så han etter likhetstegn med piken han elsket, men fant ingen, selv ikke i denne milde varianten av fruen. Fru Asks ansikt var grovt, nesten litt mandig, syntes han, med en bred kjeve og mer markante trekk enn det man vanligvis så i kvinner. Hun var pent kledd, om enn litt gammelmodig i forhold til hva hans egen mor hadde brukt. Håret var blitt bustet etter fallet, den stramme toppen var ikke lenger stram, og flere hårtuster hang nå frem i ansiktet.

«Du må ta med deg vesken hennes,» sa sjåføren brått og utålmodig og dro ham ut av tankespinnet. Han pekte ut på fortauet hvor fru Asks veske lå. Den måtte ha falt ut av hånden hennes og åpnet seg i fallet, for nå la innholdet spredt utover fortauet. Magnus hadde ikke engang lagt merke til den da han forsøkte å få liv i fruen. Nå satte han seg straks på huk og samlet sammen innholdet. Han hadde ingen formening om hvor de forskjellige tingene hørte hjemme i vesken. Han husket at alle ting hadde sin faste plass i morens veske, men nå la han alt samlet ned i veskens hovedrom. Magnus var overrasket over hvor mye kvinner tydeligvis bar med seg for en bytur. Han lukket vesken selv om det så ut som låsen var blitt ødelagt i fallet.

Det var først da han var i ferd med å lukke vesken, at han så at enda en ting var falt ut, noe som hadde trillet helt ned i rennesteinen. Da han bøyde seg ned, så han at det var en mansjettknapp. Det var en pen mansjettknapp, enkel og i gull, med en mindre gravering i midten og med et symbol han gjenkjente som en av bokstavene i det greske alfabetet. Var det psi den het, mon tro, det de brukte som symbol i psykologien? Var det herr Asks kanskje? Men hvorfor sto det i så fall FF under, var det en forkortelse for noe eller kanskje initialer? Han lurte på om den andre i paret hadde falt lenger vekk, eller om den fortsatt befant seg i vesken, men han fant den verken der eller på bakken. Han la derfor denne ene i veskens indre lomme, hvor fru Asks pengepung også befant seg. Den hadde ikke falt ut da hun traff bakken.

«Kom nå, det kan haste!» ropte sjåføren, og Magnus satte seg straks inn ved siden av ham.

Han var en kyndig sjåfør, det var lett å se, for han manøvrerte raskt og effektivt mellom de andre bilene og tok i tillegg et par snarveier som gjorde at de i løpet av minutter var utenfor hospitalet.

«Løp inn og fortell hva som er skjedd. Da kommer de ut med en båre!» sa sjåføren. Det var tydeligvis ikke første gang han hadde fraktet noen til hospitalet i bevistløs tilstand. Selv åpnet han døren og ropte inn til fruen, men hun svarte fortsatt ikke.

Magnus løp inn og informerte straks om hva som hadde skjedd. Han følte seg redd og oppkavet. Hva om noe alvorlig hadde tilstøtt fruen, at hun hadde fått varige mén, hva ville vel ikke Selma tro om hans tilstedeværelse, da? Ville hun beskylde ham for å ha forårsaket morens illebefinnende?

«Kjenner De fruen?» spurte legen som ble med ut for å hente henne fra drosjebilen.

«Det er fru Ask,» fikk han harket frem og fortalte at de bodde i Lier-traktene, og at mannen var lege.

«Vi skal få tak i pårørende,» sa legen og så på vesken i Magnus’ hånd. «Er det hennes veske?»

Han nikket og leverte den fra seg.

«Takk for at De brakte henne inn,» sa legen mens de fraktet fruen inn og han i korte trekk hadde forklart handlingsforløpet. «Vi tar det herfra.»

Sjåføren sto ved bilen og så avventende på ham.

«Jeg har ingen penger,» sa Magnus, for han regnet med at mannen forventet å få betalt for turen.

«Ikke tenk på det,» svarte han. «Vi gjorde en god gjerning nå, det er det viktigste. Kom, så kjører jeg deg hjem.»

Selma var helt ør i hodet av alt snakket om Line og Petters middag i Oslo, og i dag syntes hun rutebilen brukte usedvanlig lang tid hjem. Hun hadde lagt merke til at det var en annen sjåfør, og merket at han var langt mer forsiktig enn den vanlige. Han kjørte saktere, og han visste naturlig nok ikke hvor noen skulle av, så to ganger var det kommet tilrop fra elevene som ikke var vant til å trekke i snoren for stoppet de skulle av på, og som derfor hadde kjørt for langt.

«Du kan tro jeg er spent!» sukket Line på nytt og fortalte nok en gang om hva hun skulle ha på seg på middagen med Petter, og at hun ennå ikke hadde bestemt seg for hvilke smykker som passet best. Selma hadde ikke mye å tilføre til denne utredningen, men det så ikke ut til å spille noen rolle for Line.

«Mor sier hun har lest meget om Grand Café,» fortalte venninnen nå. «Visste du for eksempel at Henrik Ibsen var der to ganger om dagen i mange år? Tenk deg det, da! To ganger om dagen! Mon tro om han var en drukkenbolt? Hva tror du? Ingen går vel ellers på kafé to ganger om dagen!»

«Kanskje han skrev på sine skuespill der?» foreslo Selma, som riktignok ikke visste mye om Henrik Ibsen, men som aldri hadde hørt at han var en drukkenbolt.

«Mor sa han satt og leste aviser der, mange utenlandske faktisk, ja, det var i hvert fall det hun hadde lest … Jeg tror ikke jeg ville brukt tiden der på den slags, men så er jeg jo verken interessert i nyheter eller i å lese heller, da …Og vet du hva? Mor sa hun hadde tittet inn der sist hun var i Oslo, ja, da hun var på Steen & Strøm og kjøpte kjolen min, vet du, for hun hadde også lest at det ble nyoppusset for noen år siden, og at det er slike store veggmalerier der inne nå. Mor så ikke så godt, hun var jo ikke helt inne der, men hun sa at det var veldig fint, det hun så.

«Det visste jeg ikke,» sa Selma, selv om hun erindret at hun faktisk hadde hørt om det en gang.

«Det er en Per Krohg som har malt dem, og vet du hva? Han er sønn av de bohemene, vet du, han der Christian og hun Oda, du har vel hørt om dem? De var malere også visstnok …»

«Nettopp,» svarte Selma, som hadde hørt om både bohemer og malerne Krohg, men som ikke hadde nevneverdig å bidra med til konversasjonen. «Oi, nå skal jeg av!» ropte Line plutselig, og sannelig var de ikke allerede fremme der hun vanligvis gikk av. «Bra Karen skal av også, slik at det var trukket i snoren. Jeg hadde helt glemt at sjåføren ikke vet hvor vi skal av!» Hun lo og skyndet seg fremover i bussen.

Karen var allerede på vei ut døren, men hun sendte ikke den gamle venninnen så mye som et blikk engang.

Da rutebilen kjørte forbi dem, vinket Line glad opp til henne. Så bra at moren hadde dradd hjem og ikke ventet på henne. Selv om hun følte seg veldig annerledes fra Line, så måtte hun innrømme at hun likte disse små og rare samtalene med henne, mye bedre enn samtalene med moren i hvert fall. Hun håpet at besøket hos venninnen hadde vært like hyggelig i dag, og at hun ikke hadde truffet på noen andre som hun ikke likte, i løpet av dagen, slik at middagen kunne gjennomføres uten for mange diskusjoner og utredninger.

Hun gikk sakte opp veien til huset. Moren sto ikke i vinduet. Kanskje var hun slett ikke kommet hjem likevel. Kanskje var hun tvert imot blitt igjen hos venninnen lenger enn forventet. Hun var usikker på om det var et godt eller dårlig tegn, men før hun fikk tenkt videre på det, åpnet døren seg og frøken Hanssen kom løpende ut på trappen.

«Selma! De telefonerte akkurat fra hospitalet! Din mor er innlagt!»

